b'\n_START_ARTICLE_\nJosef Jakubowski\n_START_SECTION_\nBiografija\n_START_PARAGRAPH_\nGim\xc4\x97 1895\xc2\xa0m. rugs\xc4\x97jo 8 d. Dubnuose. Prasid\xc4\x97jus Pirmajam pasauliniam karui paimtas \xc4\xaf Rusijos imperijos kariuomen\xc4\x99, karo metu pateko \xc4\xaf vokie\xc4\x8di\xc5\xb3 nelaisv\xc4\x99 kurioje i\xc5\xa1buvo 2 metus. Paleistas i\xc5\xa1 belaisvi\xc5\xb3 stovyklos apsigyveno Vokietijoje Palingeno kaime netoli Liubeko, kur dirbo \xc5\xbeem\xc4\x97s \xc5\xabkyje. Dirbdamas susipa\xc5\xbeino su mergina Ina Nogens, kuri tur\xc4\x97jo nesantuokin\xc4\xaf s\xc5\xabn\xc5\xb3 Evald\xc4\x85. Pora po kiek laiko susilauk\xc4\x97 dukros Anos ir planavo susituokti, ta\xc4\x8diau Ina Nogens mir\xc4\x97 ir abu vaikai apsigyveno pas mo\xc4\x8diut\xc4\x99, kuriai J. Jokubovskis u\xc5\xbe vaik\xc5\xb3 i\xc5\xa1laikym\xc4\x85 mok\xc4\x97jo pinigus, ta\xc4\x8diau po kiek laiko pasteb\xc4\x97jo, kad vaikai nem\xc4\x97gsta savo mo\xc4\x8diut\xc4\x97s ir jis nustojo mok\xc4\x97ti pinigus._NEWLINE_1924\xc2\xa0m. lapkri\xc4\x8dio 9 d. \xc5\xa1alia kaimo esan\xc4\x8diame mi\xc5\xa1ke buvo rastas pasmaugtas trej\xc5\xb3 met\xc5\xb3 Inos Nogens s\xc5\xabnus Evaldas. J. Jokubovskis tapo \xc4\xaftariamuoju ir buvo suimtas. 1925\xc2\xa0m. kovo m\xc4\x97nes\xc4\xaf prasid\xc4\x97jo teismo procesas, kaltinamasis netur\xc4\x97jo alibi, o vienintelis proti\xc5\xa1kai ne\xc4\xafgalus liudininkas teig\xc4\x97 mat\xc4\x99s \xc4\xaftariam\xc4\x85j\xc4\xaf, t\xc4\x85 ryt\xc4\x85 kai buvo nu\xc5\xbeudytas vaikas, einant\xc4\xaf i\xc5\xa1 mi\xc5\xa1ko. Inos Nogens broliai teig\xc4\x97, kad J. Jokubovskis nesir\xc5\xabpino vaiku. J. Jokubovskis vis\xc4\x85 laik\xc4\x97 teig\xc4\x97 es\xc4\x85s nekaltas ir prastai mok\xc4\x97damas voki\xc5\xa1kai negal\xc4\x97jo tinkamai gintis, o d\xc4\x97l l\xc4\x97\xc5\xa1\xc5\xb3 stygiaus vert\xc4\x97jo netur\xc4\x97jo. 1925\xc2\xa0m. kovo 26 d. nuteistas mirties bausme, kuri buvo \xc4\xafvykdyta \xc5\xa0trelice 1926\xc2\xa0m. vasario 15 d. Dvi dienos prie\xc5\xa1 mirties bausm\xc4\x97s \xc4\xafvykdym\xc4\x85 kaltinamojo advokatas i\xc5\xa1siunt\xc4\x97 lai\xc5\xa1k\xc4\x85 teis\xc4\x97jui, kad mirties bausm\xc4\x97s vykdymas b\xc5\xabt\xc5\xb3 atid\xc4\x97tas, nes advokatas buvo \xc4\xafsitikin\xc4\x99s, kad kaltinamasis yra nekaltas._NEWLINE_1928\xc2\xa0m. policijai apklausus Inos Nogens motin\xc4\x85 ir abu brolius paai\xc5\xa1k\xc4\x97jo, kad tai jie suplanavo \xc5\xbemog\xc5\xbeudyst\xc4\x99 siekdami atsikratyti Inos Nogens nesantuokiniu s\xc5\xabnumi ir taip vis\xc4\x85 kalt\xc4\x99 suversti vieninteliam kaime gyvenusiam u\xc5\xbesienie\xc4\x8diui. 1929\xc2\xa0m. liep\xc4\x85 Augustas Nogensas buvo nuteistas mirties bausme, bet v\xc4\x97liau bausm\xc4\x97 pakeist\xc4\x85 \xc4\xaf kal\xc4\x97jim\xc4\x85 iki gyvos galvos. Po tikr\xc5\xb3j\xc5\xb3 kaltinink\xc5\xb3 i\xc5\xa1ai\xc5\xa1kinimo Vokietijos \xc5\xbemogaus teisi\xc5\xb3 organizacija pateik\xc4\x97 kaltinimus klaiding\xc4\x85 nuosprend\xc4\xaf paskyrusiems prokurorams ir teis\xc4\x97jams, kurie buvo atleisti i\xc5\xa1 darbo._NEWLINE_Po Jokubovskio bylos Veimaro respublikoje iki A. Hitlerio at\xc4\x97jimo \xc4\xaf vald\xc5\xbei\xc4\x85 1933\xc2\xa0m. buvo \xc4\xafvykdytos vos kelios mirties bausm\xc4\x97s. To meto \xc5\xbeurnalistai Rudolf Olden ir Max Barth 1928\xc2\xa0m. Sonntags-Zeitung laikra\xc5\xa1\xc4\x8dio 3 numeryje i\xc5\xa1sak\xc4\x97 nuomon\xc4\x99, kad Jokubovskis buvo nuteistas d\xc4\x97l to kad buvo u\xc5\xbesienietis. Jokubovskio byla buvo apra\xc5\xa1yta daugelyje knyg\xc5\xb3, straipsni\xc5\xb3, sukurti filmai, o Noi\xc5\xa1trelice klaidingai nuteistojo garbei pavadinta gatv\xc4\x97 Josef-Jakubowski-Stra\xc3\x9fe.'